201A: Bessy Bell and Mary Gray

201A.1 O BESSIE BELL and Mary Gray,
They war twa bonnie lasses;
They bigget a bower on yon burn-brae,
And theekit it oer wi rashes.
201A.2 They theekit it oer wi rashes green,
They theekit it oer wi heather;
But the pest cam frae the burrows-town,
And slew them baith thegither.
201A.3 They thought to lye in Methven kirk-yard,
Amang their noble kin;
But they maun lye in Stronach haugh,
To biek forenent the sin.
201A.4 And Bessy Bell and Mary Gray,
They war twa bonnie lasses;
They biggit a bower on yon burn-brae,
And theekit it oer wi rashes.